b"\n_START_ARTICLE_\nClau de volta\n_START_PARAGRAPH_\nLa clau de volta \xc3\xa9s la pedra central d'una volta, igual com la clau d'arc que tanca un arc. En voltes t\xc3\xa9 una forma rodona o poligonal; en arcs t\xc3\xa9 forma de trapezi. En arcs sol ser de major dimensi\xc3\xb3 que les altres dovelles. Es pot utilitzar en obra de paret seca o amb argamassa. Sovint est\xc3\xa0 decorada per raons est\xc3\xa8tiques o senyal\xc3\xadstiques. En la clau d'arc de portes s'hi troba sovint la data de construcci\xc3\xb3 o el nom o escut del propietari._NEWLINE_La clau, igual que les dovelles, se sustenta a causa de la seva forma, car les seves cares laterals, tallades en angle, transmeten lateralment part de les tensions, equilibrant-lo, i evitant que es desplomin sota una c\xc3\xa0rrega vertical. Les tensions horitzontals de la dovella inferior es transmeten al mur, o a un altre arc, i la vertical es transmet al mur o a un pilar. La darrera pe\xc3\xa7a que es col\xc2\xb7loca en la construcci\xc3\xb3 d'un arc \xc3\xa9s la clau. Fins que aquesta no es troba col\xc2\xb7locada en el seu lloc \xc3\xa9s necessari estintolar (sostenir) les dovelles de l'arc, ja que es troba inestable. Per a aix\xc3\xb2 s'utilitza un cindri, que \xc3\xa9s una estructura de fusta, o metall, amb la forma de l'arc, que sustenta les dovelles i nom\xc3\xa9s es retira una vegada completat l'arc, despr\xc3\xa9s de col\xc2\xb7locar la clau."